钦定古今图书集成/明伦汇编/氏族典/第577卷 > 《家语》 > 瑶里孛迭
## 钦定古今图书集成/明伦汇编/氏族典/第577卷 > 《家语》 > 瑶里孛迭

按《金史瑶里孛迭传》：“孛迭，北京路窟白猛安陀罗山
谋克人也。以军功历海滨令，迁徐王府掾，以称职，再
任御史台察廉，升同知震武军节度使事。明昌初，为
唐州刺史，寻授西北路招讨副使。未几，改东北路。六
年，北边警，围庆州急，孛迭率本路军往救，敌解去，州
竟无患。承安元年，丞相襄北伐，孛迭为先锋副统，进”
军至龙驹河，受围，会襄引大军至，得解。后授镇宁军
节度使。以六郡牧人叛，改宁昌军，孛迭为都统，领步
骑万，次懿州，敌数万来逆战，孛迭亲陷阵，奋力鏖击
却之，身中二创。捷闻，迁一官。二年，糺军千馀，出没剽
掠锦、懿间，孛迭追败之，复获所掠，悉还本户。三年，从
同判大睦亲府事宗浩为左翼都统，战移密河，胜战
骨堡子西，杀获甚众。五年，以捍边有功，迁为崇义军
节度使。泰和六年，卒。孛迭勇决善战，自幼以军功显，
任兵镇十馀年，所向克捷，凡再迁官，赐金币，甚为上
倚注云。

郑樵《通志》。